Esperiment ta' ħsibijiet bil- lingwa Maltija . Il- Ġimgħa , 28 ta' Diċembru 2007 Tmur fejn tmur bil- kju . Passatemp favorit tagħna u waqt li qegħdin hemm nipprattikaw passatemp marġinalment favorit aktar minn hekk , it- tgergir . Fl- istess ħin , passatemp favorit u fl- istess ħin ma nafux inżommuh . Qisu dak , jew aħjar jien li jħobb il- futbol daqs dawl għajnejh , imma umbgħad xutt dritt sempliċi f' lasta vojta jispiċċa aktar iva milli le jaħbat max- xibka msadda tal- madwar milli fix- xibka tal- ħael ta' mal- lasta . Ninġemgħu gozz , min jimbotta xi ftit ' l hinn u min jintrass ' l hawn . Erba' ljunfanti kapaċi jżommu linja dritta aktar minna . L- Ingliżi aktar ħallewlna ċ- ċips fil- kultura tagħna milli sens ta' kju , żgur . Forsi għalhekk Mintoff wara kollox neħħielhom il- bażi tagħhom minn hawn . U la nħaraq il- Perit ħraqna l- murtali biex niċċelebraw li telqu . Tgħaddi minn quddiem bank , jew xi dipartiment tal- gvern , tara kju jew forsi aħjar ċorma nies tinġabar qabel waslu l- impjegati , qisek tipprova ssuq karozza qabel tixgħel il- magna . Imma tal- ewwel jieħu premju . Jibda l- ġurnata tal- kaxxier jew skrivan , li bħalu min jaf kemm jrid jħabbat wiċċu miegħu matul il- ġurnata . U wara jgħaddi għal tè u jiftaħar li kien l- ewwel . Iħobb ibakkar . Isarraf ċekk jew iħallas kont qisu sejjer għall- kaċċa . Dam aktar jistenna quddiem bieb magħluq milli kieku mar aktar tard , imma l- midalja tal- ewwel wara kollox ħadha hu . Mitt elf magna u mezz biex jinqeda fil- kumdita , imma daqqa ta' timbru aħjar minn kollox . It- timbru serħan tal- moħħ , bħal meta tara baqra ttimbrata , bla mad cow disease żgur din . Imma għat- timbru jrid jistenna . Jagħżel il- ħmara flok karozza u wara jgerger li wasal bil- mod . U jinħaraq . Imma m' għandux s- saħħa li kellu l- Perit u ma jkeċċi lil ħadd u jistenna kull darba jerga' jkollu . U ħmar għalxejn toqorsu . Imma għallinqas hemm kaxxiera titbissimlu meta jasal quddiemha . ' Daqshekk biss juża ilma' , tkun qed tgħid bejnha u bejn ruħha . Ħarsa minn taħt il- għajn lejn il- kundizzjoni tal- flokk tas- suf u l- odur jikkonfermawlha d- dubji . U t- tbissima tinbidel f' daħka . Il- Ġimgħa , 21 ta' Diċembru 2007 Is- siġra tal- Milied baqgħet fuq ir- raff , ġo borża tal- plastik tilqalha t- trab u l- presepju tal- karta pesta maġenbha . Ħarget biss statwa ta' tarbija f' maxtura li f' dawn l- inħawi tissejjaħ il- Bambin u tpoġġiet , fuq mejda b' liżar abjad fuqha , u ftit ġulbiena quddiemu . Meta jmut xi ħadd tal- familja mas- sena , il- luttu intern jirrikjedi li t- tiżjin tal- Milied jinżamm f' minimu . Barra t- triq hemm kemm ' il tieqa mixgħula u donnhom jistunaw ftit għax għal mument taħseb li kulħadd bħalek għaddej minn Milied kwiet , meta d- dinja għadha għaddejja qisu xejn mhu xejn , u fl- aħħarnett in- nuqqas tas- siġra u d- dawl ma jnikktekx wisq , anzi kważi biċċa xogħol anqas . Il- festini saru xorta , wieħed f' wieħed bħas- soltu bħal vaguni mwaħħlin ma' xulxin u jidher li qed jitwaħħlu vaguni oħra żejda aktar ma qegħdin noqorbu lejn id- destinazzjoni . Ix- xorb baqa' għaddej u t- tnaqqir l- istess , kultant iżżejjed , imma qisek trid tkompli . Kultant taqbeż xi wieħed għax il- borża xpakkat sewwa u dalwaqt trid terġa' titfalha ftit ieħor . U għal lejlet il- Milied x' se tagħmel ? Qisha biċċa xogħol kbira , tipprova tagħmel xi ħaġa differenti imma x' aktarx taqa' s- soltu , xarba f' Paceville f' post ippakkjat aktar minn ieħor , griżmejk jixxottaw sakemm tordna l- birra jew vodka ieħor u dan wara siegħa ddur mat- toroq tipprova tilmaħ fejn tħalli l- karozza . Imma umbgħad jbattu n- nies , tbatti r- rassa , tieħu ftit tar- ruħ , ma tbatix l- għatx bejn tazza u oħra u ċċarrat ħalqek ftit aktar . L- ingravata tħollha ftit , tiftaħ il- buttuna ta' fuq , u waqt li qiegħed ttektek snienek mas- silġ fit- tazza tiftakar li għada jew aħjar illum stess għandek ikla ma' ta' ġewwa , u li l- Milied żmien ta' hekk u t- tradizzjoni għalissa għadha togħġbok . U l- mobajl mimli messaġġi minn min ma ndenjax jibgħatlek kartolina . Imma inti tweġibhom wieħed wieħed xorta , għax dan żmien ta' hekk , wara kollox lanqas int ma tantx bgħatt kartolini . Grokk ieħor u tidħak fil- vojt lejn wiċċ il- mobajl . Il- Ġimgħa , 14 ta' Diċembru 2007 Ħriġt mix- xogħol għall- ħabta tas- sagħtejn u nofs , u ħaffift il- pas għax bdiet traxxax xi ftit . Taqtir nieżel konsistenti bil- mod bil- kemm jxarrbek qisu ħiereġ minn doxxa ta' sular ta' fuq nett bi pressa baxxa . Dħalt fil- karozza , u bdejt insuq lejn Buġibba u l- ajru donnu krieh , il- pressa tad- doxxa żdiedet ftit u l- atmosfera mgħejjuna mis- sħab ġiet aktar griża , bħal dak li għadu mhux deċiż jmurx għall- iswed jew għall- abjad , biss donnu bħalissa qiegħed jxaqleb lejn tal- ewwel . U għalkemm għadna kmieni wara nofsinhar xegħelt id- dawl tal- karozza . Użanza rari użata hawn Malta . Niftakar meta mort l- ewwel darba Ruma , fil- qilla tax- xemx ta' nofsinhar f' Lulju kienet l- ewwel ħaġa li osservajt . Karozzi kollha bil- fanali ta' quddiem jixgħelu u x- xufier kien qalli li minn studju sabu li fanali ta' quddiem mixgħula ovvjament jiġbdu aktar l- attenzjoni tas- sewwieq oppost u l- aċċidenti tat- traffiku naqsu bi kwart . U ħassejtni qiegħed nagħti eżempju lis- sewwieqa l- oħra , nipprova ndaħħal użanza nobbli , u kull ma kien jonqos pjattaforma għolja bir- roti għal taħt il- karozza ħalli nidher u kulħadd jieħu din it- tagħlima . Ftit wara wasalt fejn kelli nasal u pparkjajt . Ix- xita kienet għadha nieżla , u ħaffift il- pass lejn il- bar fejn kellna niltaqgħu . Dħalna , ħadna l- ewwel birra jew vodka , u bdew il- konversazzjonijiet tas- soltu . Ml - ħin ordnajna l- pizzez , kulħadd jaqsam u jħallat bħall- aħwa , u wara wasal il- ħin tar- rigali mill- imgħallem , li aħna nsejjħu l- boss . U jien messni ktieb li l- għażla tiegħu mill- imgħallem wera li studjani ftit mhux ħażin f' dawn ix- xahrejn li ilna flimkien u laqtitni l- kwotazzjoni ta' George Bernard Shaw , ' You will never write a good book until you have written some bad ones ' . L- attenzjoni waqgħet fuq l- Għawdxi tal- grupp u dħakna għax qal ċumbini fuq labar tal- inxir . Umbgħad qbadnieha fuq kemm jagħmel sens pont bejn Malta u Għawdex . Bejn jnaqqas mill- istrapazz tat- traġitt u l- użu bilfors tal- vapur , bejn li jsir aktar kummerċ bejnietna , u bejn li l- esklussivita ta' Għawdex tintilef darba għal dejjem . Ma tħossokx li nqtajt biżżejjed minn Malta jekk se tqatta' tmiem il- ġimgħa hemmhekk għax il- kumdità u l- faċilta jnaqqsu mill- gost u l- avventura . U wara ftakarna li bħalissa lanqas kapaċi nlestu l- pont ta' Manwel Dimech , u l- argumenti waqgħu fix- xejn bħal meta qiegħed issaqsi għasfur f' gaġġa jippreferix dud jew ħaxixa selvaġġa x' jiekol , meta quddiema skalora biss għandu . U gerbeb il- ħin u lill- Għawdxi wegħdtu li issa nwasslu saċ- Ċirkewwa . Wasalt fejn il- karozza u nara d- dawl ta' quddiem għadu mixgħul , din id- darba naħseb biex ngerrex xi ħalliel . Dħalt fil- karozza u ovvjament din ma qabditx , bħal molla mgħattna li ma toqmosx . U flok pjattaforma ta' ftit siegħat qabel xtaqt ħofra biex nitgħatta mill- Għawdxi ta' quddiemi li issa ma stajtx inwasslu . Imma għallinqas ma kienx tfajla . Il- Ħamis , 6 ta' Diċembru 2007 Sirt inqum mingħajr żverjalin . Dak il- ħoss ta' fil- għodu normalment waqt xi ħolma stramba kien jaqtani minn ġewwa qisu d- daqq tal- qanpiena ta' tmiem l- eżami meta għadek ma wasaltx għall- konklużjoni tal- essay . U meta jkun f' nofs ġimgħa ħażina fejn jekk jiġi kelb fidil jaqbeż fuqi biex jifraħ bija jispiċċa jqattali l- qalziet , il- ħoss tal- qanpiena tinbidel f' sirena . Bhalissa differenti , sirt inqum waħdi , mingħajr wisq sforz , nixgħel id- dawl tal- kamra , ħa nsib xorz , flokk u par kalzetti , nxiddhom u noħroġ barra , f' atmosfera kwieta u kemmxejn mudlama . Nimxi ftit , u wara naqsam it- triq u tibda l- ewwel attivita tal- ġurnata , ġirja għal għonq it- triq , pass wara pass , nifs wara nifs , beat wara beat ħiereġ mill- Ipod . U qabel dan kollu , l- Ipod jippreżentali l- ewwel dilemma tal- ġurnata . Min se jibdieli l- ġurnata ? Jew forsi s- Shack , imma llum rebħu l- REM . U nkompli għaddej , u mit- triq nikser fuq il- lemin għal fuq il- pont u l- karozzi mill- bogħod sa dan il- ħin jidrilhom biss il- fanali ta' quddiem , bħal kollega kieku naħdem f' minjiera . U bejn diska u oħra bħalissa nisma' z- zekzik ta' xi pitirross , u għalissa x' se nsib quddiem wiċċi fl- uffiċċju mal- ġurnata għadu 'l bogħod ħafna . Nitla' ftit ta' telgħa mserrpa , bi sforz ta' karozza tal- linja mgħobbija sa ruħ ommha u wara nerġa' nsib il- wità u n- nifs jeħfief . U l- arloġġ jkun dar xi ftit , l- attivita tiżdied , tiltaqà kultant ma' xi tlett nisa flimkien jieħdu bankina sħiħa , mid- dehra jikkumbinaw ilsienhom ma' riġlejhom b' sinkronizzazjoni sublimi biss xi ħaġa tgħidli li jinsew l- użu tal- moħħ fil- proċess . U hemm oħra tgħaddi dejjem waħedha , tieħu l- mixja bis- serjetà fejn il- mixja fiha nnifisha attivita , iżjed milli skuża għal ħarġa . U kuntrarju għat- trio ta' qabilha taf li jeans għal mixja twila qisu ġlekk għal fuq il- baħar . U jgħaddi xi wieħed għandu xi ftit taż- żmien , b' pass mgħaġġel sew b' xi flokk ta' xi maratona jew nofs waħda , juri li meta trid ż- żmien ma jimpedilekx il- ġogi ta' saqajk u fl- istess nifs jfakkarni kemm jiena 'l bogħod minn atleta dilettant . U sa dan it- tant jibda jbexbex sewwa , nibda nara s- swar tal- Imdina jiddominaw u x' ħin nasal f' salib it- toroq flokk nattakka l- belt l- antika bħal furban , nagħtiha dahri u nara r- Rotunda minflok u jkun baqa' biss it- tieni nofs tat- triq , u t- telgħa tibidel f' niżla u l- karozza tal- linja mgħobbija tinbidel f' Mini Minor bis- sewwieq biss . Jibqa' l- aħħar ftit u mingħajr ma naf nerġa' nasal minn fejn bdejt , nħoss l- għaraq nieżel minflok jxoqq u l- adrenalina tippompja tal- aħħar ftit . U d- doċċa ftit wara qisha ġelat wara ikla tajba .